О Б Щ И Н С К И С Ъ В Е Т – П Е Р Н И К

П Р О Т О К О Л
№ 10
Днес, 19.10.2026 г. от 10.00 ч. в Конферентната зала на Двореца на културата  се проведе тържествено заседание на Общински съвет Перник.

На заседанието присъстваха  29 общински съветници, отсъстваха 8.
Присъстваха още Станислав Владимиров – кмет на Община Перник, Иво Симеонов – секретар на Община Перник, Грета Колева – областен управител на област Перник, Людмил Веселинов  – заместник-областен управител, Георг Георгиев – народен представител,  Мартин Жлябинков – народен представител, Петър Витанов – народен представител, Димо Дренчев - народен представител  и други гости. 
Присъстващите на заседанието почетоха паметта на Юрий Васев с едноминутно мълчание.
Заседанието откри и води Председателят на Общински съвет Перник ДЕНИСЛАВ ЗАХАРИЕВ: Уважаеми колеги, преди да пристъпим към разглеждането на дневния ред бих желал да ви обърна внимание, че всеки от вас държи в ръката си една книга предоставена ви и подарена от Регионален исторически музей – Перник. Тя представя Перник в периода 1878-1928г. Книга, която ни връща към един от най-значимите периоди в историята на града, време когато малкото селище след освобождението постепенно се превръща в един от водещите индустриални центрове в България.

Колеги, съгласно списъка предоставен ми от нашите технически сътрудници имаме присъстващи 29 общински съветника, което според нашия правилник ми дава основанието да открия днешната Тържествена сесия. 

Предлагам ви дневен ред от четири точки, който е пред вас, а именно:
1. ТЪРЖЕСТВЕНО СЛОВО НА ПРЕДСЕДАТЕЛЯ НА ОБЩИНСКИЯ СЪВЕТ.

2. ПРИВЕТСТВИЕ НА КМЕТА НА ОБЩИНАТА. 

3. УДОСТОЯВАНЕ С ПОЧЕТНИ ЗНАЦИ И ОТЛИЧИЯ ЗАСЛУЖИЛИ ГРАЖДАНИ В СФЕРАТА НА СПОРТА И ВРЪЧВАНЕ НА ПОЧЕТНИТЕ ЗНАЦИ.

4. УДОСТОЯВАНЕ СЪС ЗВАНИЕТО „ПОЧЕТЕН ГРАЖДАНИН НА ГРАД ПЕРНИК“  И ВРЪЧВАНЕ НА ПОЧЕТНИТЕ ЗНАЦИ.

Уважаеми колеги, имате думата. Заповядайте, колега Милошева.

МИЛЕНА МИЛОШЕВА: Уважаеми господин Владимиров – Кмет на Община Перник, уважаеми господин Захариев – Председател на Общински съвет, колеги съветници, госпожо Областен управител, народни представители, журналисти, общественици, скъпи съграждани, в днешния светъл за нас перничани ден, бих искала на основание чл.33, ал.1, т.2 от ЗМСМА и чл. 43, ал. 2 от Наредба 5 за символите, знаците,
отличията и наградите на Община Перник, да предложа включване в дневния ред на нашето тържествено заседание "връчване на почетна значка на Община Перник за изключителни заслуги в спорта на Юрий Васев - посмъртно".
Юрий Васев остави непреходна следа във футболната история на Перник. Значителна част от неговия спортен път е свързана с "Миньор", чийто екип носи с гордост като състезател, а по - късно е и начело на отбора. Като треньор, той завеща на своите футболисти трудолюбие, отдаденост и спортсменство. Благодаря за вниманието.
ДЕНИСЛАВ ЗАХАРИЕВ: Благодаря Ви, госпожо Милошева. Уважаеми колеги, имаме предложение за допълнение с точка пет в така предложения дневен ред. В режим на гласуване, който е съгласен да допълним дневния ред, моля да гласува.
ГЛАСУВА СЕ:

Общински съвет гласува и със „за“-29, „против“-0, „въздържали се“– 0:

прие предложението.

ДЕНИСЛАВ ЗАХАРИЕВ: Уважаеми колеги, подлагам на гласуване в цялост дневния ред с направеното допълнение. В режим на гласуване.

ГЛАСУВА СЕ:
Общински съвет гласува и със „за“-29, „против“-0, „въздържали се“– 0:
прие следния



ДНЕВЕН РЕД :

1. ТЪРЖЕСТВЕНО СЛОВО НА ПРЕДСЕДАТЕЛЯ НА ОБЩИНСКИЯ СЪВЕТ.

2. ПРИВЕТСТВИЕ НА КМЕТА НА ОБЩИНАТА. 

3. УДОСТОЯВАНЕ С ПОЧЕТНИ ЗНАЦИ И ОТЛИЧИЯ ЗАСЛУЖИЛИ ГРАЖДАНИ В СФЕРАТА НА СПОРТА И ВРЪЧВАНЕ НА ПОЧЕТНИТЕ ЗНАЦИ.

4. УДОСТОЯВАНЕ СЪС ЗВАНИЕТО „ПОЧЕТЕН ГРАЖДАНИН НА ГРАД ПЕРНИК“  И ВРЪЧВАНЕ НА ПОЧЕТНИТЕ ЗНАЦИ.
5. ВРЪЧВАНЕ НА ПОЧЕТНА ЗНАЧКА НА ЮРИЙ ВАСЕВ – ПОСМЪРТНО.  

ОТНОШЕНИЕ ПО ДНЕВНИЯ РЕД ВЗЕХА:
ПО ТОЧКА 1 ОТ ДНЕВНИЯ РЕД - ТЪРЖЕСТВЕНО СЛОВО НА ПРЕДСЕДАТЕЛЯ НА ОБЩИНСКИЯ СЪВЕТ:
ДЕНИСЛАВ ЗАХАРИЕВ:  Уважаеми дами и господа, скъпи съграждани,    почетни гости,  днес е ден, в който сърцата ни бият в ритъма на един общ празник – празника на нашия град, на нашия дом, на нашия Перник!     
   
На 19 октомври, когато Българската православна църква почита паметта на Свети Йоан Рилски Чудотворец, ние перничани, отбелязваме и деня на града си. Ден, който ни напомня за корените ни, за силата на традициите ни и за отговорността, която носим към мястото, което наричаме свой дом.
  
 Свети Йоан Рилски е символ на духовна сила, смирение, вяра и родолюбие. Нека неговият пример ни вдъхновява да бъдем по-добри, по-съпричастни и по-единни. Защото силата на един град не се измерва единствено с неговите улици, сгради и постижения. Тя се измерва преди всичко с хората – с тяхната честност, трудолюбие, достойнство и любов към родното място.   
   
Честит празник, уважаеми колеги, приятели, нека Свети Йоан Рилски Чудотворец ни закриля!     
ПО ТОЧКА 2 ОТ ДНЕВНИЯ РЕД - ПРИВЕТСТВИЕ НА КМЕТА НА ОБЩИНАТА:
ДЕНИСЛАВ ЗАХАРИЕВ: Уважаеми колеги, за мен е удоволствие да предоставя думата на господин Владимиров - Кмет на Община Перник.
СТАНИСЛАВ ВЛАДИМИРОВ: Уважаема госпожо Областен управител, уважаеми господа народни представители, уважаеми господин Председател на Общински съвет, дами и господа общински съветници, гости, днес е нашия ден, днес е нашия празник, днес отдаваме почит на нашия закрилник Свети Йоан Рилски, днес отдаваме почит и към нашите предци, които със смелостта си, трудолюбието, постоянството направиха Перник да бъде град в истинския смисъл на думата. Днес, ние имаме и ангажимент към нашите деди да продължим тяхното дело и да направим Перник такъв, какъвто е в нашите мечти. Благодаря на общинските съветници през последните три години от този мандат, че направиха така Перник да се развива с темпото, което всички ние желаем. Пожелавам ви в оставащите месеци до края на  мандата да бъдете все така сплотени и да направим Перник наистина града, за който мечтаем.  


Честит празник, нека Свети Йоан Рилски ни закриля! На добър час на общинския съвет!    
ПО ТОЧКА 3 ОТ ДНЕВНИЯ РЕД - УДОСТОЯВАНЕ С ПОЧЕТНИ ЗНАЦИ И ОТЛИЧИЯ ЗАСЛУЖИЛИ ГРАЖДАНИ В СФЕРАТА НА СПОРТА И ВРЪЧВАНЕ НА ПОЧЕТНИТЕ ЗНАЦИ.

ДЕНИСЛАВ ЗАХАРИЕВ: Уважаеми колеги, с вх. № ОС_545/14.09.2026г. имаме отправено предложение, което е разгледано в ПК“ОНКВ“, а то е за господин Детелин Мандалски. Становището на комисията е следното: Предлага Общински съвет Перник на основание чл. 43 ал.2 от Наредба № 5 за символите, знаците, отличията и наградите на Община Перник да връчи „Почетна значка на Община Перник“ за дългогодишен принос към развитието на спорта и утвърждаване на спортните традиции на Детелин Мандалски. 

Уважаеми колеги, имате думата по точката, ако има желаещи за изказване. Не виждам такива, затова преминаваме в режим на гласуване, съгласно предложението на постоянната комисия. Колеги, който е съгласен, моля да гласува.
ГЛАСУВА СЕ:

Общинският съвет гласува и със „за“–29, „против“–0, „въздържали се“–0:
прие

На основание  чл.21 ал.1 т.22 и ал.2 от ЗМСМА и съгласно чл.43 ал.2 от Наредба № 5 за символите, знаците, отличията и наградите на Община Перник              

РЕШЕНИЕ № 1171
Връчва  «Почетна значка на община Перник» на г-н ДЕТЕЛИН МАНДАЛСКИ за дългогодишен принос към развитието на спорта и утвърждаване на спортните традиции.
ДЕНИСЛАВ ЗАХАРИЕВ: Имаме направено предложение, което е входирано с № ОС_559/ 28.09.2026г. за алпинистите Димитър Томов и Десислава Маринова. Това предложение също е разгледано от ПК“ОНКВ“ и решението на комисията е: Общински съвет Перник на основание чл. 43 ал.2 от Наредба № 5 за символите, знаците, отличията и наградите на Община Перник да връчи „Почетна значка на Община Перник“ за национални и международни постижения в областта на алпинизма на:

1.     Димитър Томов;
2.     Десислава Маринова.
Уважаеми колеги, имате думата по предложението, ако има желаещи за изказване. Не виждам такива, затова преминаваме в режим на гласуване, съгласно предложението на постоянната комисия. Колеги, който е съгласен, моля да гласува.
ГЛАСУВА СЕ:

Общинският съвет гласува и със „за“–29, „против“–0, „въздържали се“–0:
прие

На основание  чл.21 ал.1 т.22 и ал.2 от ЗМСМА и съгласно чл.43 ал.2 от Наредба № 5 за символите, знаците, отличията и наградите на Община Перник              

РЕШЕНИЕ № 1172
Връчва  «Почетна значка на община Перник» за национални и международни постижения в областта на алпинизма на:
1.     Димитър Томов
2.     Десислава Маринова

ДЕНИСЛАВ ЗАХАРИЕВ: Ще помоля отличените да заповядат тук отпред, за награждаването. 

Председателят на Общински съвет Перник и кмета на Община Перник връчиха почетните значки на наградените.
ДЕТЕЛИН МАНДАЛСКИ: Честит празник на всички перничани, честит празник на нашият светец, де сте живи и здрави. Благодаря ви за отличието, което получих.

ДИМИТЪР ТОМОВ: Искам да благодаря на всички за званието, което получих и честит празник! 
ПО ТОЧКА 4 ОТ ДНЕВНИЯ РЕД - УДОСТОЯВАНЕ СЪС ЗВАНИЕТО „ПОЧЕТЕН ГРАЖДАНИН НА ГРАД ПЕРНИК“ И ВРЪЧВАНЕ НА ПОЧЕТНИТЕ ЗНАЦИ:
ДЕНИСЛАВ ЗАХАРИЕВ: Колеги, пред мен е Доклад на комисията по чл.26 ал.2 от Наредба № 5 за символите, знаците, отличията и наградите  на Община Перник, която е в състав: Кмет на Община Перник; Председател на Общински съвет Перник; Председател на ПК“ОНКВ“. Също така предложенията са разглеждани и в ПК“ОНКВ“.
Комисията предлага с почетния знак „Почетен гражданин на Перник“, да бъдат удостоени:

1.
Д-р Стефан Сергиев – спортен деятел и популяризатор на спорта в Перник, за всеотдайната му дейност в областта на шахмата, по повод 100 години шахматна дейност в Перник и 80-годишния му юбилей.

2.
Сашко Евтимов – художник, по повод 80-годишния му юбилей, за принос към развитието на културния живот на града, съхраняване на граовските традиции и популяризиране на културно-историческото наследство на пернишкия край.

Уважаеми колеги, давам ви думата по така направените предложения.  Не виждам заявки за изказване, с което можем да преминем в режим на гласуване.

Първо гласуваме за д-р Стефан Сергиев, след което гласуваме господин Сашко Евтимов.    
Уважаеми колеги, който от вас е съгласен господин д-р Стефан Сергиев да бъде удостоен с почетен знак „Почетен гражданин на Перник“, моля да гласува.   
ГЛАСУВА СЕ:
Общинският съвет гласува и със „за“–29, „против“–0, „въздържали се“–0:
прие
На основание чл.21 ал.1 т.22 и ал.2 от ЗМСМА и съгласно чл.26 ал.3 от Наредба № 5 за символите, знаците, отличията и наградите на Община Перник              
РЕШЕНИЕ №  1173
Удостоява с почетен знак „Почетен гражданин на Перник” – СТЕФАН СЕРГИЕВ /спортен деятел и популяризатор на спорта в Перник/, за всеотдайната му дейност в областта на шахмата, по повод 100 години шахматна дейност в Перник и 80-годишния му юбилей.
ДЕНИСЛАВ ЗАХАРИЕВ: Уважаеми колеги, който от вас е съгласен господин Сашко Евтимов да бъде удостоен с почетен знак „Почетен гражданин на Перник“, моля да гласува.   

ГЛАСУВА СЕ:

Общинският съвет гласува и със „за“–29, „против“–0, „въздържали се“–0:
прие

На основание чл.21 ал.1 т.22 и ал.2 от ЗМСМА и съгласно чл.26 ал.3 от Наредба № 5 за символите, знаците, отличията и наградите на Община Перник              
РЕШЕНИЕ №  1174
Удостоява с почетен знак „Почетен гражданин на Перник” – САШКО ЕВТИМОВ /художник/ по повод 80-годишния му юбилей и за принос към развитието на културния живот на града, съхраняване на граовските традиции и популяризиране на културно-историческото наследство на пернишкия край.
ДЕНИСЛАВ ЗАХАРИЕВ: Уважаеми колеги, общинския съвет взе решение за почетни граждани на гр. Перник да бъдат избрани д-р Стефан Сергиев и г-н Сашко Евтимов. Моля удостоените да заповядат тук отпред, за да получат отличията си. 
Председателят на Общински съвет Перник и кмета на Община Перник връчиха почетните знаци на удостоените със званието „Почетен гражданин на град Перник“.
СТЕФАН СЕРГИЕВ: Уважаеми дами и господа, уважаеми господин Кмет, уважаеми господин Председател на Общински съвет, благодаря ви за това отличие. Приемам го като признание за всичко онова, което съм направил за Перник през последните шестдесет години, а то не е малко. Искам да подчертая, че не е свързано само с шахмата. Още когато бях на 19 години защитих честта на Перник на първото телевизионно състезание в България – „Познавате ли своя роден град и край“, след това работих като Председател на Миньор – Перник, но ще спомена само последното: написал съм над 80 книги, повече от 20 са посветени на Перник и пернишките спортисти, в тях съм поставил основите на спорта в нашия град. Гордея се, че съм перничанин, обичам Перник и искам да ви пожелая на всички да работите за доброто на този град. Оставете на страна личното, то утре минава и се забравя, това, което сме направили, това остава след нас, нас няма да ни има утре, но нашите дела остават. Благодаря ви.

САШКО ЕВТИМОВ: Уважаеми господин Кмет, уважаеми господин Председател, членове на Общински съвет, скъпи съграждани, приемам званието „Почетен гражданин на Перник“ с огромно вълнение и благодарност. За мен е изключителна привилегия да получа такова високо призвание от града, който много обичам и на който съм посветил живота и творчеството си. Всичко онова, което съм направил е дълбоко свързано с духа на Граово и хората, които живеят тук. Благодаря на господин Владимиров, на Общински съвет за огромното звание, което присъдихте. За мен тази награда е задължение да живея и да творя в по бих казал прекрасното бъдеще на Перник с мирното оръдие четката. Благодаря за честта. 
ДЕНИСЛАВ ЗАХАРИЕВ: И ние ви благодарим, уважаеми почетни граждани, за всичко, което сте направили и ще продължите да правите за нашия прекрасен град. 

САШКО ЕВТИМОВ: Заповядайте, каня ви на моята самостоятелна изложба на втория етаж в Галерия „Любен Гайдаров“, там да преживеем този фолклор, бит и култура, който ме е вълнувал през целия ми съзнателен живот като художник.

ДЕНИСЛАВ ЗАХАРИЕВ: Още веднъж ви благодаря.

ПО ТОЧКА 5 ОТ ДНЕВНИЯ РЕД - ВРЪЧВАНЕ НА ПОЧЕТНА ЗНАЧКА НА ЮРИЙ ВАСЕВ - ПОСМЪРТНО:

ДЕНИСЛАВ ЗАХАРИЕВ: Уважаеми колеги, това е точка, която съм сигурен, че никой в залата не би искал даже да гласува, но това е живота в крайна сметка. Господин Васев ще остане в спомените ни на всички нас, които сме живеели и работили с него, и естествено в спомените на неговото семейство.

Уважаеми колеги, съгласно направеното предложение предлагам за гласуване да удостоим /посмъртно/ с титлата „почетна значка“ на Община Перник треньора господин Юрий Васев. 

Уважаеми колеги, преминаваме в режим на гласуване, който е съгласен, моля да гласува.
ГЛАСУВА СЕ:

Общинският съвет гласува и със „за“–29, „против“–0, „въздържали се“–0:
прие

На основание  чл.21 ал.1 т.22 и ал.2 от ЗМСМА и съгласно чл.43 ал.2 от Наредба № 5 за символите, знаците, отличията и наградите на Община Перник              

РЕШЕНИЕ № 1175
Връчва посмъртно «Почетна значка на община Перник» на Юрий Васев за изключителни заслуги в спорта и за оставяне на непреходна следа във футболната история на Перник.

Поради изчерпване на дневния ред, тържественото заседание беше закрито от Председателя  в 10:30 часа.

ПРЕДСЕДАТЕЛ НА ОбС - ПЕРНИК:/п/.............................







/Д. ЗАХАРИЕВ/
ПРОТОКОЛИСТ:/п/.............................




/И.АТАНАСОВА/

